钦定古今图书集成/方舆汇编/职方典/第1282卷 > 《永州澹山岩奉安御书颂》〈并序〉王顾
## 钦定古今图书集成/方舆汇编/职方典/第1282卷 > 《永州澹山岩奉安御书颂》〈并序〉王顾

皇祐三年四月十有二日，诏以御篆书“明堂” 二字、飞白书“明堂之门” 四字，总四轴，赐永州经藏院澹山岩。即以乾元节目，其仪卫、舆辇、鼓吹锺梵，帅郡官属道迎于经藏院。翌日，顾扶侍躬诣州之南三十里澹山岩奉安。礼毕，复诣先朝所赐太宗皇帝御书殿行瞻拜之礼。盛矣哉！宝构对峙，玉笈相照，考诸邃古，未之前闻。我朝《文物》之法，垂于万年，度越往初，岂不盛与？噫！盛德能事，非歌颂乌垂不朽。

谨拜手稽首，第其颂曰：

唐祖颓龄，五代弗緪，炎灵勃兴，艺祖天动，受命造宋，
张大一统，绍武神宗，万㝢摧凶，玉帛云从，章圣继文，
封禅祠汾上陵，礼神锡羡灵长。赫赫我皇，慈仁日彰，
生知帝制，天纵才艺，武英文叡，云汉之章，大风之扬，
赉及万方，孝友上跻，祖德腾辉，讲求阔稀，乃思乃皇，
乃辟明堂，露寝之央，百神群后，九筵九奏，簋俎簦豆，
“祖宗圣孝，配严帝昊，孝思昭报，明堂始成，叡思储精。
璇题曲琼，籕文玉誊。飞笔龙腾，对谒觚棱，礼成申锡，
载模载刻，天临万国，钿轴琅函，自北徂南，贲此灵岩，
灵岩仙都，绀宇层栌。先帝藏书，荐逢圣旦。声名汗漫，
诞敷神翰，率俾中外，敦崇孝爱，无远弗届，乾文圣作，
灏灏噩噩，绨萦宝错。祖法圣能，继继”承承。有德共膺。
灵岩峨峨。孰镵孰磨。之颂之歌，宸章圣德。岩光瑞色。
天长万亿。